b'\n_START_ARTICLE_\nParanoia (vuoden 2013 elokuva)\n_START_SECTION_\nJuoni\n_START_PARAGRAPH_\nAdam Cassidy (Liam Hemsworth) saa ty\xc3\xb6harjoittelupaikan suuresta matkapuhelinalan yhti\xc3\xb6st\xc3\xa4 ja p\xc3\xa4\xc3\xa4see pian mukaan yrityksen tuotekehittelytiimiin. Uutuuspuhelin osoittautuu kuitenkin pettymykseksi yrityksen johtajalle, Nicholas Wyattille (Gary Oldman), joka sen seurauksena irtisanoo koko tiimin. Adamille t\xc3\xa4m\xc3\xa4 tarkoittaa muutakin kuin vain ty\xc3\xb6paikan menetyst\xc3\xa4; liossa on my\xc3\xb6s h\xc3\xa4nen kuolemansairaan is\xc3\xa4ns\xc3\xa4 (Richard Dreyfuss) henki, sill\xc3\xa4 sairaalahoidon kattavat vakuutukset l\xc3\xa4htev\xc3\xa4t irtisanomisen my\xc3\xb6t\xc3\xa4. Kun Adam j\xc3\xa4\xc3\xa4 kiinni entisen ty\xc3\xb6paikkansa varojen v\xc3\xa4\xc3\xa4rink\xc3\xa4yt\xc3\xb6st\xc3\xa4, Wyatt kutsuu h\xc3\xa4net puhutteluun. Wyatt pakottaa h\xc3\xa4net korvaukseksi vakoiluteht\xc3\xa4v\xc3\xa4\xc3\xa4n: Adamin pit\xc3\xa4\xc3\xa4 soluttautua Wyattin entisen yhteisty\xc3\xb6kumppanin ja pahimman kilpailijan Augustine \xe2\x80\x9dJock\xe2\x80\x9d Goddardin (Harrison Ford) l\xc3\xa4hipiiriin ja hankkia h\xc3\xa4nelt\xc3\xa4 tietoa uudesta, mullistavasta tuotteesta. Ep\xc3\xa4toivoinen Adam on rahan tarpeessa, ja h\xc3\xa4nell\xc3\xa4 ei ole muuta vaihtoehtoa kuin alettava Wyattin vakoilijaksi. Vakoiluteht\xc3\xa4v\xc3\xa4n my\xc3\xb6t\xc3\xa4 Adam vedet\xc3\xa4\xc3\xa4n yh\xc3\xa4 syvemm\xc3\xa4lle h\xc3\xa4ik\xc3\xa4ilem\xc3\xa4tt\xc3\xb6m\xc3\xa4\xc3\xa4n valtapeliin, jossa on pian panoksena h\xc3\xa4nen oma henkens\xc3\xa4.\n_START_SECTION_\nTuotanto\n_START_PARAGRAPH_\nParanoian kuvaukset alkoivat Philadelphiassa, Pennsylvaniassa elokuussa 2012. Philadelphian lis\xc3\xa4ksi elokuvaa kuvattiin Springfield Townshipin Wyndmoorissa ja Sun Center Studiosin elokuvastudioilla Aston Townshipiss\xc3\xa4 Pennsylvaniassa sek\xc3\xa4 New Yorkissa. Paranoian tuotantoyhti\xc3\xb6in\xc3\xa4 olivat EMJAG Productions, Gaumont Film Company, Film 360 ja Kintop Pictures, ja sen budjettina oli noin 35-40 miljoonaa dollaria. Elokuvan ensimm\xc3\xa4inen traileri julkaistiin 6. kes\xc3\xa4kuuta 2013.\n_START_SECTION_\nJulkaisu ja vastaanotto\n_START_PARAGRAPH_\nParanoia sai ensi-iltansa Hollywoodissa 8. elokuuta 2013. Maanlaajuinen ensi-ilta oli Yhdysvalloissa 16. elokuuta 2013 2 459 elokuvateatterissa. Elokuvan kotimaan teatterilevitt\xc3\xa4j\xc3\xa4n\xc3\xa4 oli Relativity Media. Paranoia tuotti Yhdysvalloissa avausviikonloppunaan 3 528 376 dollarin lipputulot. Elokuva tuotti Yhdysvalloissa v\xc3\xa4h\xc3\xa4n yli 6-viikkoisen teatterikierroksensa aikana yhteens\xc3\xa4 7 388 654 dollaria ja ulkomailla 8 784 939 dollaria. Maailmanlaajuisesti Paranoia tuotti yhteens\xc3\xa4 16 173 593 dollarin lipputulot. Variety-aikakauslehti listasi elokuvan yhten\xc3\xa4 Hollywoodin vuoden 2013 suurimmista flopeista. Suomessa Paranoia sai teatteriensi-iltansa 23. elokuuta 2013. Future Film oli elokuvan teatterilevitt\xc3\xa4j\xc3\xa4n\xc3\xa4 Suomessa. Elokuva oli Suomessa 180. katsotuin elokuva 2 237 hengen katsojam\xc3\xa4\xc3\xa4r\xc3\xa4ll\xc3\xa4\xc3\xa4n vuonna 2013._NEWLINE_Paranoia on saanut elokuvakriitikoilta eritt\xc3\xa4in kielteisen vastaanoton. Rotten Tomatoes -sivuston mukaan ainoastaan 6% kriitikoista on antanut elokuvalle positiivisen arvosanan 3,8/10 keskiarvolla. Ker\xc3\xa4ys perustuu 102 arviointiin. 23 313 k\xc3\xa4ytt\xc3\xa4j\xc3\xa4st\xc3\xa4 35% on antanut elokuvalle positiivisen arvosanan 2,8/5 keskiarvolla. Metacritic-sivuston mukaan 30 arvostelun perusteella elokuva on saanut 32 pistett\xc3\xa4 sadasta mahdollisesta. Metacriticin 55 k\xc3\xa4ytt\xc3\xa4j\xc3\xa4\xc3\xa4 on antanut elokuvalle keskiarvon 4,0/10. Internet Movie Databasen 28 682 k\xc3\xa4ytt\xc3\xa4j\xc3\xa4\xc3\xa4 on antanut elokuvalle keskiarvon 5,7/10. Paranoia sai Golden Trailer -ehdokkuuden parhaasta trailerista._NEWLINE_20th Century Fox Home Entertainment julkaisi Paranoian Yhdysvalloissa DVD:lle ja blu-raylle 19. marraskuuta 2013. Future Film julkaisi elokuvan Suomessa DVD:lle ja blu-raylle 3. joulukuuta 2013.'